
Lónyay Menyhért és Andrássy Gyula szerepe az 1871-es osztrák-cseh kiegyezési kísérlet kudarcában

1871 őszén, Ferenc József kezdeményezésére a cseh tartománygyűlés kidolgozott egy 18 pontból álló tervezetet, mely a dualista monarchia megreformálását célozta meg. Az ún. alapcikkelyek elismerték ugyan az 1867. évi kiegyezést, azonban Csehország számára egy bizonyos fokú autonómiát követeltek meg. A cseh igények hatalmas visszhangot váltottak ki Magyarországon, s mint ismeretes, a reformtervezetet magyar részről érte a legerősebb támadás.
Az osztrák-cseh kiegyezés végül kudarcba fulladt, mely mind a magyar, mind pedig a cseh szakirodalom szerint Andrássy Gyula erélyes fellépésének eredménye volt. A dolgozat célja, hogy ezt a széles körben elterjedt vélekedést árnyalja, elsősorban Lónyay Menyhért politikai naplójának felhasználásával. Írásomban igyekeztem rámutatni arra, hogy az akkori közös pénzügyminiszter jelentős szerepet játszott Andrássy véleményének formálásában, s hogy a Lajtán-túli ügyekbe való beavatkozás szükségességéről is ő győzte meg a miniszterelnököt.




